Lars Barfoed (KF), 2011-05-10:
Jeg havde bedt om ordet, skal jeg lige sige.
Som det fremgår af betænkningen fra Retsudvalget, har Dansk Folkeparti stillet et ændringsforslag om, at den førstehjælpsundervisning, som foreslås indført for unge under 18 år, som ønsker at erhverve et kørekort til lille knallert, skal foregå i ungdomsskolerne som en del af den øvrige knallertundervisning.
Det er ændringsforslag nr. 4 i betænkningen, og det støttes af, forstår jeg, Socialdemokratiet, Socialistisk Folkeparti, Radikale Venstre og Enhedslisten.
Regeringen kan ikke støtte det ændringsforslag af grunde, som jeg kort skal redegøre for.
Det er en ordning, der svarer til den, der i dag gælder ved erhvervelse af kørekort til bil m.v.
De enkelte kommuner vil dog, som det også er tilfældet i dag, kunne vælge at udbyde et sådant færdselsrelateret førstehjælpskursus i ungdomsskoleregi, enten gratis eller mod betaling.
Som jeg også har redegjort for i min besvarelse af spørgsmål nr. 4 til lovforslaget, består kurset i færdselsrelateret førstehjælp af 7 timers undervisning, som skal forestås af instruktører, der er godkendt af Dansk Førstehjælpsråd og gennemføres i overensstemmelse med Dansk Førstehjælpsråds undervisningsplaner.
Derfor må det forventes, at undervisningen i førstehjælp normalt vil skulle forestås af andre end de ungdomsskolelærere, der underviser på knallertuddannelsen.
Jeg vil i den forbindelse gerne understrege, at førstehjælpskurset ligger ud over det styrkede timetal, der med lovforslaget fastsættes for selve knallertuddannelsen.
Dansk Folkepartis ændringsforslag vil indebære, at kommunerne fremover som noget nyt bliver forpligtet til at udbyde det pågældende førstehjælpskursus i ungdomsskolerne, og det må forventes at ville indebære, at kommunerne enten må uddanne eller ansætte kvalificerede instruktører eller købe undervisningen hos de eksisterende udbydere.
Som der også er redegjort for i min besvarelse af spørgsmål nr. 4 til lovforslaget, vil kommunernes udgifter til at afholde et sådant førstehjælpskursus ikke være dækket af det gebyr på 420 kr., som er det beløb, de unge ifølge lovforslaget skal betale for knallertundervisningen i ungdomsskolerne og udstedelsen af knallertkørekortet.
Derfor kan regeringen ikke støtte et forslag om, at kommunerne på den måde, og uden at spørgsmålet i øvrigt har været forelagt kommunerne, pålægges en ny økonomisk byrde.
Hvis det uden videre bliver vedtaget, er realiteten jo også den, at det offentlige vil hænge på regningen.
Efter regeringens opfattelse tillader den offentlige økonomi ikke, at vi deler den slags gaver ud.
Ligesom det er tilfældet ved erhvervelse af kørekort til bil, må det også ved knallertkørekortet påhvile den enkelte ansøger selv at afholde udgifterne til det.
Hvis vi gennemfører forslaget fra Dansk Folkeparti, vil det derfor efter regeringens opfattelse som et minimum kræve, at der samtidig sker en ændring af den foreslåede gebyrbestemmelse i lovforslagets § 1, nr. 24, så der skabes hjemmel til, at der administrativt kan fastsættes et gebyr, der også dækker kommunernes udgifter til at afholde førstehjælpskursus, når størrelsen af disse udgifter nærmere kendes.
En fornyet udvalgsbehandling vil også gøre det muligt at finde en lovteknisk bedre udmøntning af det ønske, der ligger bag det fremsatte ændringsforslag.